৮৫ বছরের বেশি বয়সি ভোটারকে শুনানিকেন্দ্রে দেখা গেলেই পদক্ষেপ করবে কমিশন

কলকাতা: ৮৫ বছর এবং তাঁর ঊর্ধ্ব ভোটারদের এসআইআরের শুনানি (SIR Hearing) বাড়িতে করতে হবে আগেই নির্দেশ দিয়েছিল নির্বাচন কমিশন (Election Commission)। এবার শুনানি কেন্দ্রে এই বয়সের ভোটারের উপস্থিতি দেখতে পাওয়া গেলে সংশ্লিষ্ট BLO এবং BLO সুপারভাইজারের বিরুদ্ধে কড়া ব্যবস্থা নেবে নির্বাচন কমিশন। আশ্রমিকদের ম্যাপিংয়ের ক্ষেত্রে প্রয়োজনীয় নথি খতিয়ে দেখার নির্দেশ জেলাশাসকদের। এনুমারেশন ফর্মে অনেক ক্ষেত্রেই আশ্রমিকরা নিজেদের বাবা-মায়ের এর নাম উল্লেখ না করে আশ্রমের প্রধানের নাম উল্লেখ করেছেন। সে ক্ষেত্রে তাঁদের প্রয়োজনীয় অন্যান্য নথি খতিয়ে দেখে ভোটার তালিকায় অন্তর্ভুক্ত করার বিষয়ে নির্দেশিকা জারি করল নির্বাচন কমিশন।

রাজ্যের বিভিন্ন আদিবাসী সম্প্রদায়ের মানুষজনকে ভোটার তালিকায় অন্তর্ভুক্ত করার বিষয়ে উদ্যোগ নির্বাচন কমিশনের। খসড়া ভোটার তালিকায় নাম থাকলেও অনেক ক্ষেত্রেই তাদের প্রয়োজনীয় নথি নেই। সেক্ষেত্রে জেলাশাসকরা তাঁদের নির্দিষ্ট এলাকায় গিয়ে শুনানির ব্যবস্থা করবে। উত্তরবঙ্গের দার্জিলিং, আলিপুরদুয়ার, জলপাইগুড়ি সহ একাধিক এলাকার চা বাগানের শ্রমিকদের ভোটার তালিকায় অন্তর্ভুক্ত করার উদ্যোগ নির্বাচন কমিশনের। চা বাগান গুলিতে মজুরি এবং পিএফ সংক্রান্ত বিভিন্ন তথ্য রয়েছে। টি প্ল্যান্টেশন লেবার অ্যাক্ট অনুযায়ী এই তথ্যগুলিকে যাচাইয়ের নির্দেশে জেলাশাসককে।

আরও পড়ুন: কনসার্টের সাজ, বারুইপুরে মেগা সভায় ক্রস র‌্যাম্প ধরে কর্মীদের সঙ্গে মিশবেন অভিষেক

৮৫ বছরের বেশি বয়সি ভোটারদের শুনানির জন্য শুনানিকেন্দ্রে যেতে হবে না, আগেই তা জানিয়েছিল কমিশন। ছাড় দেওয়া হয়েছে অসুস্থ এবং বিশেষ ভাবে সক্ষমদেরও। কিন্তু প্রথম থেকে এই সংক্রান্ত কোনও বিজ্ঞপ্তি ছিল না। ফলে শুনানির লাইনে অনেক অসুস্থ, প্রতিবন্ধী এবং বৃদ্ধ ভোটারকে দাঁড়াতে দেখা গিয়েছে। যা নিয়ে বিস্তর বিতর্কও হয়েছে। এর পর কিছু দিন আগে রাজ্যের মুখ্য নির্বাচনী আধিকারিকের দফতর থেকে বিজ্ঞপ্তি জারি করে জানানো হয়, ৮৫ বছরের বেশি ভোটারদের শুনানির জন্য ডাকা যাবে না। তাঁদের বাড়িতে গিয়ে শুনানি করতে হবে। বিষয়টি খেয়াল রাখতে হবে বিএলও, ইআরও এবং এইআরও-দের। কমিশন জানিয়েছে, ৮৫-ঊর্ধ্ব বা অসুস্থ ও প্রতিবন্ধী কাউকে শুনানিকেন্দ্রে যেতে বাধ্য করলে সংশ্লিষ্ট বিএলও এবং বিএলও সুপারভাইজারকে দায়ী করা হবে। তাঁদের বিরুদ্ধে পদক্ষেপ করা হবে।

রাজ্যে চলছে SIR শুনানি। শুনানি নিয়ে জাতীয় নির্বাচন কমিশনের সঙ্গে ভার্চুয়াল বৈঠক ডাকা হয়েছে। ইতিমধ্যেই বি এল ওরা অ্যাপের মাধ্যমে শুনানিতে ভোটারদের তথ্য আপলোড করেছেন। তথ্য যাচাইয়ের কাজ চলছে। প্রযুক্তিগত বিষয় নিয়ে ভার্চুয়াল বৈঠকে থাকবেন রাজ্যের CEO সহ ERO এবং DEO রা। শুনামিতে আপলোড হওয়া নথি অনলাইনে যাচাই করার ক্ষেত্রে প্রযুক্তিগত বিষয় নিয়ে বৈঠক। জাতীয় নির্বাচন কমিশনের আইটি সেল ভার্চুয়াল বৈঠকে। ভোটারের নথি আপলোডিং এবং যাচাইয়ের ক্ষেত্রে প্রযুক্তিগত সহায়তার বিষয়টিকে গুরুত্ব দিচ্ছে নির্বাচন কমিশন। জেলাশাসকের থেকে ভোটারদের তথ্য বিভিন্ন দফতরে যাচাইয়ের জন্য পাঠাতে হচ্ছে।
অনলাইন যাচাই প্রক্রিয়ার সাহায্যে এই ব্যবস্থা দ্রুত কার্যকর করতে চাইছে নির্বাচন কমিশন।