ছিটমহলবাসীদের ভোটার তালিকা নিয়ে বিভ্রান্তি, বিশেষ ব্যবস্থা নিচ্ছে নির্বাচন কমিশন

কলকাতা: ভোটার তালিকা সংশোধনের প্রক্রিয়া (SIR-Special Intensive Revision) চললেও ছিটমহলবাসীদের মধ্যে দেখা দিয়েছে বিভ্রান্তি। অনেকেরই প্রশ্ন, “ফর্ম নেব কীভাবে? নাগরিকত্ব সনদ থাকলেও ভোটার তালিকায় নাম তুলব কীভাবে?”

এই পরিস্থিতিতে এগিয়ে এসেছে নির্বাচন কমিশন (ECI)। কমিশনের আশ্বাস, ২০১৫ সালে নাগরিকত্ব সনদ পাওয়া ছিটমহলবাসীদের জন্য আলাদা সমাধানপথ তৈরি করা হচ্ছে। এই শ্রেণির আবেদনকারীদের ‘স্পেশাল কেস’ হিসাবে দেখা হবে।

আরও পড়ুন: আয়বহির্ভূত সম্পত্তির অভিযোগে গ্রেফতার কলকাতা পুরসভার অ্যাসিস্ট্যান্ট ইঞ্জিনিয়ার

জেলা প্রশাসন সূত্রে জানা গিয়েছে, কুচবিহারের বিভিন্ন এলাকায় ইতিমধ্যেই বুথভিত্তিক কাউন্সেলিং ও হেল্পডেস্ক চালু হয়েছে। সেখানে ছিটমহলবাসীরা তাঁদের নাগরিকত্বের নথি যাচাই করাতে পারবেন এবং প্রয়োজনীয় দিকনির্দেশও পাবেন।

নির্বাচন দফতরের এক কর্তা বলেন, “২০১৫ সালের নাগরিকত্বপ্রাপ্তদের ক্ষেত্রে কিছু প্রক্রিয়াগত জটিলতা আছে। তাই তাঁদের জন্য আলাদা নির্দেশিকা তৈরি হচ্ছে।” স্থানীয় বাসিন্দাদের আশা, এবার আর নাগরিকত্ব বা ভোটার তালিকা নিয়ে জটিলতার ফাঁদে পড়তে হবে না—দীর্ঘ প্রতীক্ষার পর অবশেষে মিলবে স্থায়ী ভোটার পরিচয়।