এসআইআর প্রক্রিয়ায় মৃত ভোটার চিহ্নিতকরণে ‘সমব্যথী’ প্রকল্পের সহযোগিতা নিচ্ছে নির্বাচন কমিশন

কলকাতা: বিশেষ নিবিড় সংশোধন (এসআইআর-SIR) প্রক্রিয়ায় মৃত ভোটারদের নাম বাদ দিতে রাজ্যের সামাজিক সুরক্ষা প্রকল্প ‘সমব্যথী’-র সহযোগিতা নিচ্ছে নির্বাচন কমিশন (Election Commission)। এ বিষয়ে জেলাশাসকদের বিশেষ নির্দেশ দিয়েছে কমিশন।

নির্বাচন কমিশনের নির্দেশ অনুযায়ী, আগামী ১০ দিনের মধ্যে প্রতিটি জেলায় মৃত ভোটারের তালিকা প্রস্তুত করতে হবে। এই কাজে সাহায্য নিতে হবে স্থানীয় প্রশাসন, পঞ্চায়েত, শ্মশান ও কবরস্থান কর্তৃপক্ষের কাছ থেকে পাওয়া তথ্য। শ্মশান ঘাট বা কবর দেওয়ার জায়গার রেকর্ড এবং ‘সমব্যথী’ কর্মসূচির আওতায় মৃত্যুর পর ২,০০০ টাকা সহায়তা প্রাপ্তদের তালিকা, দুই তথ্য মিলিয়ে মৃত ভোটারের সংখ্যা নির্ধারণের নির্দেশ দেওয়া হয়েছে।

আরও পড়ুন: কুলপিতে এনুমারেশন ফর্ম বিতরণে শাসক ঘনিষ্ঠতার অভিযোগ, চরমে রাজনৈতিক উত্তেজনা

কমিশনের লক্ষ্য, খসড়া ভোটার তালিকায় যেন কোনও মৃত ভোটারের নাম না থাকে। এজন্য জেলা নির্বাচন অফিসারদের (ডিইও) নির্দেশ দেওয়া হয়েছে, প্রয়োজনে ফোন কল বা ভিডিও কলের মাধ্যমে তথ্য যাচাই করতে হবে।

নির্বাচন কমিশনের আরও নির্দেশ, গত কয়েক বছরের সমস্ত তথ্য একত্র করে একটি সমন্বিত ডেটাবেস তৈরি করতে হবে, যাতে মৃত ভোটার সংক্রান্ত তথ্য ভবিষ্যতে সহজে যাচাই করা যায়। প্রয়োজনে জেলা প্রশাসন এই বিষয়ে বিশেষ আলোচনা সভা আয়োজন করতে পারে। কমিশন জানিয়েছে, রাজ্যের প্রতিটি জেলায় এই নির্দেশ দ্রুত কার্যকর করার ওপর জোর দেওয়া হয়েছে, যাতে ভোটার তালিকার বিশুদ্ধতা ও নিরপেক্ষতা বজায় থাকে।