নির্বাচন কমিশনের নির্দেশ অমান্য করে রাস্তার ধারে SIR ফর্ম বিলি, বিতর্কে BLO

পূর্ব বর্ধমান: নির্বাচন কমিশনের (Election Commission) স্পষ্ট নির্দেশ অমান্য করে রাস্তার ধারে বসে SIR (Special Intensive Revision) ফর্ম বিতরণের ঘটনায় চাঞ্চল্য ছড়িয়েছে পূর্ব বর্ধমানের (East Bardhhaman) পূর্বস্থলী দুই ব্লকের কল্যাণপুর পঞ্চায়েতে। শুক্রবার সন্ধ্যায় ১৭২ নম্বর বুথে দেখা যায়, সরকারি নির্দেশ উপেক্ষা করে চাটাই পেতে ফর্ম বিলি করছেন সংশ্লিষ্ট BLO। উপস্থিত ছিলেন তৃণমূল কংগ্রেসের বুথ সভাপতি আরতি মিত্রও।

নিয়ম অনুযায়ী, ভোটার তালিকা সংশোধনের জন্য BLO-দের প্রতিটি বাড়িতে গিয়ে ফর্ম বিতরণ ও সংগ্রহ করার কথা। কিন্তু এদিন তাঁকে রাস্তায় বসে ফর্ম বিলি করতে দেখা যায়। সংবাদমাধ্যমের ক্যামেরা পৌঁছাতেই দ্রুত ঘটনাস্থল ছেড়ে চলে যান BLO। পরে তিনি স্বীকার করেন, সেখান থেকেই ফর্ম বিতরণ ও ফোনে তথ্য যাচাইয়ের কাজ করছিলেন।

আরও পড়ুন: নিজের সাত মাসের শিশুকন্যাকে খুন করলেন মা, ১০ ঘণ্টা জিজ্ঞাসাবাদের পর উন্মোচন পুলিশের

স্থানীয় বাসিন্দাদের অভিযোগ, BLO তাঁদের বাড়িতে যাননি, তাই বাধ্য হয়েই রাস্তার ধারে গিয়ে ফর্ম নিতে হয়েছে। আরতি মিত্র জানান, “মানুষের সুবিধার জন্যই এক জায়গায় ফর্ম পূরণের ব্যবস্থা করা হয়েছে। তবে এটা কমিশনের নিয়মের সঙ্গে পুরোপুরি মিলছে না।”

ঘটনা সামনে আসতেই জেলা প্রশাসনের তরফে নড়েচড়ে বসেছে প্রশাসন। পূর্ব বর্ধমানের জেলা শাসক এ. আইসা রানী জানান, “ঘটনাটি তদন্ত করা হচ্ছে। সংশ্লিষ্ট BLO-র বিরুদ্ধে যথাযথ ব্যবস্থা নেওয়া হবে।”